Generalforsamling 2020

Et år, vi husker på godt og ondt. Et år, hvor vi har levet med mange forandringer, men også et år, hvor vi har lært meget nyt. Og jeg kunne fortsætte i flere timer om Corona, for det fylder naturligvis meget i vores hverdag. Det vil jeg dog ikke gå i detaljer med, men blot sige, at der også er kommet noget godt ud af det. Der skal også lyde en stor tak til jer forældre for opbakning og hjælp i hjemmeskoledelen og i f.t. børnehaven. Det er godt at vide, at I tænker med og finder løsninger. Jeg håber også, at I, der har skolebørn, har haft glæde af på den måde at være kommet tæt på børnenes skolegang. Vi kunne i hvert fald konstatere, at der kom børn tilbage, der f.eks havde knækket læsekoden, for der havde været forældre med tid til at læse sammen med dem. Tak for det.

Vores fokus har været, og er fortsat, at skabe så normal en hverdag, som muligt, under de givne forudsætninger. Det er vigtigt! Lige om lidt er det julemåneden med mange traditioner, der ganske enkelt må ny-tænkes. Og med udgangspunkt i det, der er vigtigt at holde fast i. Samtidig ønsker vi også, at vi fortsat har øje for vores omgivende samfund og arbejder f.eks på at vores traditionelle Lucia kan foregå i kirken, hvor andre kan inviteres ind. Vi tror, det er vigtigt, at vi også rækker ud, som vi i øvrigt plejer til Lucia ved at besøge plejecenter og sygehus. Det er desværre ikke muligt i år, men så må vi gøre noget andet for at række ud.

Det er faktisk ret godt beskrevet i Peter Fabers tekst fra 1848 og altså ikke Phillip Faber, som stod for mange morgensange under nedlukningen, står der i

**Sikken Voldsom trængsel og alarm:**

*Drej kun universet helt omkring,*

*Vend kun op og ned på alle ting*

*Jorden med, thi den er falsk og hul*

*Rør blot ikke ved min gamle jul!*

Det er måske ret godt ramt.. vi vil gerne holde fast i de gode ting, de gode værdier, i en tid hvor alting er vendt op og ned og ind imellem kan vi også synes, at verden kan være falsk og hul, hvor vi må lære at sortere i alle de relevante og ofte ikke relevante informationer og input, vi får konstant. Jeg skrev for en tid siden en mail om overbærenhed. Det har vi alle stadig brug for i en verden, der ser ud, som den gør, og det er vigtigt, at I fortsat viser tillid til og ikke mindst opbakning til personalets fortsatte kæmpe store engagement for at give jeres børn så normal, tryg og god en hverdag i børnehave og skole i en verden, der er i konstant forandring og usikkerhed er en fast bestanddel. Husk også at give dem et klap på skulderen – på afstand ☺. Det betyder mere, end I aner. Er I ikke enige, ja så lad os tag en god dialog om det. Så kan vi alle blive klogere.

Forandring ved vi er det eneste sikre og det var tilsyneladende også gældende i Peter Fabers tid i 1848, men usikkerheden, som vi lige nu er udsat for, er svær for alle – både for børn og voksne. Ikke mindst det, at vi dybest set er usikre på, hvad vi kan planlægge og forvente af morgendagen, da vores erfaringer er, at ting alligevel aflyses eller udsættes eller vendes på hovedet i løbet af ganske kort tid. Det skete i foråret – det kan ske i morgen.

Men.. vi **vil** **vælge** at holde fast i det gode – og det gør vi i fællesskab og samarbejde. På den måde skaber vi sunde fællesskaber og også børn - og på sigt unge mennesker - der vil være medskabere af deres egen fremtid, hvor de har forstået værdien af netop fællesskabet. Alternativet er en verden, hvor vi hver især isolerer os og det må ikke ske, for det vi være en fattig, og hul verden. Vi vil lære børnene at fællesskabet er vigtigt, om end den skabes på nye måder og på afstand. Og vi har en klippefast tro på, at Grindsted Privatskoles værdier er de bedste forudsætninger for læring og de bedste kompetencer, vi kan give børnene. Dem skal vi ikke røre ved men tværtimod værne om – for de er fundamentet for at vi alle kan være i og håndtere forandringerne og usikkerheden.

Det er det, vi fortsat vil have som vores mål og kendetegn – Corona eller ej.

Tak for ordet.

Annette Lundgaard